א. הדלקת נרות שבת דאורייתא או דרבנן

"הדלקת נר בשבת- חובה" (שבת כה ב). נחלקו הראשונים האם החיוב הוא מן התורה או רק מדרבנן.

במדרש תנחומא כתוב "על שלש עבירות נשים מתות בשעת לדתן, על שאינן זהירות בנדה בחלה ובהדלקת הנר, ושלש מצות הללו מן התורה הן". כך למד בעל היראים וכתב שהדלקת נרות שבת היא הלכה למשה מסיני והנביא ישעיהו הסמיך אותה לפסוק "וכבדתו מעשות דרכיך".

מאידך, מן הגמרא משמע שחובת הדלקת נר שבת היא רק מדרבנן. וכך פסקו הרמב"ם ורוב הראשונים1.

ב. נרות שבת- עונג או כבוד?

"ארבעה דברים נאמרו בשבת שנים מן התורה ושנים מדברי סופרים והן מפורשין על ידי הנביאים, שבתורה זכור ושמור, ושנתפרשו על ידי הנביאים כבוד ועונג" (רמב"ם הל' שבת פ"ל הל' א)

מצוות הדלקת נרות שייכת לכבוד שבת או לעונג שבת? לשאלה זו השלכות מעשיות רבות (מקום ההדלקה, הברכה, האם לברך על נר דלוק, ועוד שאלות בהן נעסוק בעתיד).

בדברי הרמב"ם יש סתירה בדין זה. במקום אחד כתב שההדלקה היא מדין עונג ובמקום אחר כתב שההדלקה היא מדין כבוד.

האחרונים מבארים שיש שני סוגי הדלקה- יש הדלקה שעניינה עונג שבת, שיראה מה הוא אוכל, שלא יתקל בחפצים וכדומה. יש הדלקה שעניינה הוא כבוד שבת- שהבית יאיר באור גדול לכבודה של שבת המלכה2.

מקורות והערות

1. במסכת שבת (כה ב) מבאר רבא את שיטת רבי ישמעאל האוסר להדליק נר שבת בעטרן מפני כבוד שבת. ומסביר רבא "מתוך שריחו (של העטרן) רע גזרה שמא יניחנה ויצא". אביי, שואל את רבא- ומה בכך? שיצא! עונה לו רבא: "שאני אומר הדלקת נר בשבת חובה".

ופירש רש"י שהטעם שהדלקה זו חובה היא מפני שהדלקת הנר "כבוד שבת הוא, שאין סעודה חשובה אלא במקום אור כעין יממא".

וסמכו שם בגמרא דין זה על פסוק "ותזנח משלום נפשי נשיתי טובה מאי ותזנח משלום נפשי אמר רבי אבהו זו הדלקת נר בשבת" ופירש רש"י (ד"ה הדלקת נר) "ובמקום שאין נר אין שלום, שהולך ונכשל והולך באפילה".

ובמדרש תנחומא (פרשת נח סי' א) שנינו "כך שנו רבותינו, על שלש עבירות נשים מתות בשעת לדתן, על שאינן זהירות בנדה בחלה ובהדלקת הנר, **ושלש מצות הללו מן התורה הן**. נדה מנין, שנאמר ואשה כי יזוב זוב דמה, וחלה מנין, שנאמר ראשית עריסותיכם חלה תרימו תרומה, נר השבת מנין, שנאמר וקראת לשבת עונג".

ויש לעיין בדברי התנחומא. למצוות נדה וחלה הביא מקרא מן התורה, אבל למצוות הדלקת נר שבת הביא מקרא מן הנביא, ואיך אמר ששלש המצוות האלו הן מן התורה?

תשובה לזה ניתן ללמוד מדברי היראים (השלם סי' תכט) שמונה מצווה זו כמצווה דאורייתא ומבאר דבריו, "ויען אמרו נביאים וכבדתו מעשות דרכיך אמרו חכמים וצוו להדליק נר בשבת לכבוד שבת ואסמכוה אקרא וידעת כי שלום אהליך ופקדת נוך ולא תחטא ובשבת פרק במה מדליקין (לד א) מפרש ליה בנר שבת דתנן שלשה דברים צריך אדם לומר בתוך ביתו ע"ש עם חשיכה עשרתם ערבתם הדליקו את הנר מנא הני מילי אריב"ל אמר קרא וידעת כי שלום אהליך זה הנר שהאורה שלום בבית **ועד דלא אתא ישעיהו גמרא גמירי ליה ואסמכוה אקרא** כדאמרינן בזבחים פ"ב (יח ב) אמר רב חסדא דבר זה מתורת משה רבינו לא למדנו מדברי יחזקאל בן בוזי למדנו כל בן נכר ערל לב וערל בשר לא יבוא אל מקדשי לשרתני ועד דלא אתא יחזקאל מנלן גמרא גמירי לה ואתא יחזקאל ואסמכה אקרא".

כלומר, מצוות הדלקת נר שבת היא מדאורייתא והייתה הלכה למשה מסיני, עד שבא ישעיהו הנביא וסמך אותה על פסוק.

מאידך מלשון הרמב"ם עולה לכאורה שמצוה זו אינה אלא מדרבנן, שכתב (הל' שבת פ"ה הל' א) "הדלקת נר בשבת אינה רשות אם רצה מדליק ואם רצה אינו מדליק, ולא מצוה שאינו חייב לרדוף אחריה עד שיעשנה כגון עירובי חצרות או נטילת ידים לאכילה אלא חובה, ואחד אנשים ואחד נשים חייבין להיות בבתיהן נר דלוק בשבת, אפילו אין לו מה יאכל שואל על הפתחים ולוקח שמן ומדליק את הנר שזה בכלל עונג שבת, וחייב לברך קודם הדלקה ברוך אתה ה' אלהינו מלך העולם אשר קדשנו במצותיו וצונו להדליק נר של שבת, כדרך שמברך על כל הדברים שהוא חייב בהם מדברי סופרים".

וכן מבואר בדברי המאירי (שבת כה ב) "הדלקת נר בשבת חובה מדברי סופרים מפני שהיא ראש לכל עונג שאין עונג בלא אורה".

וכך דעת רוב הראשונים

2. נחלקו הראשונים האם חיוב הדלקת נר שבת הוא מדין עונג שבת או מדין כבוד שבת. ויש צדדים לכאן ולכאן בגמרא.

כבר ראינו לעיל את הגמרא בשבת (כה ב) בה כתוב "ותזנח משלום נפשי נשיתי טובה. מאי ותזנח משלום נפשי? - אמר רבי אבהו: זו הדלקת נר בשבת". מהמשך דברי הגמרא שם עולה שהפסוק מתייחס לענייני עונג שבת, "נשיתי טובה אמר רבי ירמיה זו בית המרחץ רבי יוחנן אמר זו רחיצת ידים ורגלים בחמין רבי יצחק נפחא אמר זו מטה נאה וכלים נאים שעליה רבי אבא אמר זו מטה מוצעת ואשה מקושטת לתלמידי חכמים" ולפי זה אף הדלקת הנר היא מדין עונג שבת.

מאידך, במשך המסכת (קיט ב) למדנו "תניא, רבי יוסי בר יהודה אומר שני מלאכי השרת מלוין לו לאדם בערב שבת מבית הכנסת לביתו, אחד טוב ואחד רע. וכשבא לביתו ומצא נר דלוק ושלחן ערוך ומטתו מוצעת, מלאך טוב אומר: יהי רצון שתהא לשבת אחרת כך. ומלאך רע עונה אמן בעל כרחו. ואם לאו, מלאך רע אומר: יהי רצון שתהא לשבת אחרת כך, ומלאך טוב עונה אמן בעל כרחו".

ושוב אנו למדים מהדוגמאות האחרות בגמרא לנידוננו- שכמו ששלחן ערוך הוא מכבוד שבת ולא מעונג שבת, כך לכאורה גם הנר המודלק על השלחן הוא מכבוד שבת ולא עונג.

ובאמת נחלקו בדבר רש"י ותוס' (שבת כה ב).

כבר ראינו לעיל (עיין מקור 1) שרש"י כותב שהדלקת הנר היא משום כבוד שבת. תוס' במקום חולקים "במקום סעודה דחובה היא שיסעוד במקום הנר משום עונג".

ובשיטת הרמב"ם יש לכאורה סתירה. לעיל הבאנו את דבריו בפרק ה (הל' שבת הל' א) שם מפורש "ומדליק את הנר שזה בכלל עונג שבת". מאידך בפרק ל (שם הל' ה) כתב "מסדר אדם שולחנו בערב שבת ואף על פי שאינו צריך אלא לכזית, וכן מסדר שולחנו במוצאי שבת ואף על פי שאינו צריך אלא לכזית, כדי לכבדו בכניסתו וביציאתו, וצריך לתקן ביתו מבעוד יום מפני כבוד השבת, ויהיה נר דלוק ושולחן ערוך ומטה מוצעת שכל אלו לכבוד שבת הן".

בשו"ת בית הלוי (ח"א סי' יא) עמד על בעיה זו ויישב שיש שני סוגים של נרות שבת. יש נר במקום בו אוכלים ויש תאורה כללית לבית. ובדבר זה נחלקו אביי ורבא והראשונים- "דס"ל לאביי עיקר המצוה של ההדלקה הוא משום כבוד שבת דההדלקה גופה הוי כבוד לשבת אף על גב דהוא אינו שם ורבא הוסיף לו דמלבד חיוב ההדלקה משום כבוד שבת מחויב שיהיה לו נר דלוק במקום סעודה וזה הוי משום עונג שבת שלא יסעוד בחושך ולא סגי במה שהדליק במקום אחר ועל זה הא שפיר י"ל כהי"מ דעל הך הדלקה דקאמר רבא דהוי רק משום עונג ובכה"ג גופה דאיירי רבא דשלא במקום הסעודה יש לו נר וקיים מצות כבוד שבת רק צריך להדליק עוד במקום סעודה דעל הדלקה זו א"צ לברך מדקרי להדלקה זו חובה. וגם מהסברא נראה כן דלא עדיף עונג זה מכל מה שמכין משום עונג שבת. וגם דאם היה לו נר דלוק מבעו"י במקום סעודה א"צ כלל לכבותה ולהדליקה וסגי במה שידליק השתא גם שלא במקום סעודה".

הערוך השלחן (סי' רסג סע' ב) הלך גם כן בדרך זו, אלא שאצלו הסברה מתהפכת- הנר שעל השלחן הוא כבוד שבת, הנר בחדרים הוא עונג שבת- "וצ"ל דתרווייהו איתנהו דבמקום שאוכלין הוה מכבוד שבת ובשארי חדרים הוה מעונג שבת שלא יכשל בהליכתו שם וזהו שאמרו שם ותזנח משלום נפשי זה הדלקת נר בשבת דכשיש נר יש שלום ולא יכשלו ליפול ולכן מפני שיש בזה כבוד ועונג החמירו בה חכמים ועשאוה כמצוה בפ"ע עד שמברכין עליה ביחוד".

לסוגיה זו נפקא מינא לדינא, האם יש חיוב להדליק בכל הבית והאם יש לברך על הדלקת אור חשמל בחדרים- ובעזרת ה' נעסוק בזה בעתיד (עי' דברי יציב או"ח סי' כ).